Programplan for ph.d.-graden i rettsvitenskap ved Det juridiske fakultet 
Vedtatt av fakultetsstyret 17. juni 2003. Endret ved dekanvedtak 5. november 2006, 6. desember 2006 og 8. desember 2006. Endret etter PFF-vedtak 28.11.2008, 7.9.2009, 1.12.2011, 19.3.2013, 14.1.2014, høsten 2015, 29.11.2017 og 15. april 2026.

1. Virkeområde
Programmet gjelder doktorgradsutdanning (ph.d.) i rettsvitenskap, herunder kriminologi og rettssosiologi, på Det juridiske fakultet ved Universitetet i Oslo hjemlet i Forskrift for graden philosophiae doctor (ph.d.) ved Universitetet i Oslo.
2. Læringsmål
Doktorgradsutdanningen skal gjennom det teoretiske opplæringsprogrammet, avhandlingen og doktorgradsprøven gjøre kandidatene i stand til å utføre forskning innen rettsvitenskap på høyt nivå i samsvar med anerkjente vitenskapelige og etiske prinsipper. Utdanningen skal kvalifisere for forskningsvirksomhet og annet arbeid der det stilles høye krav til vitenskapelig innsikt og analytisk tenkning.
Kunnskap
Etter fullført ph.d.-grad i rettsvitenskap er kandidaten
· i kunnskaps- og forskningsfronten innen sitt område av rettsvitenskapen 
· fortrolig med ulike retninger innenfor fagets vitenskapsteori og metoder 
· godt kjent med ulike retninger innenfor, og perspektiver på, rettsvitenskapen i vid forstand, både i dag og i et historisk perspektiv
· godt kjent med sentrale og aktuelle forskningsetiske retningslinjer for rettsvitenskapelig forskning
Ferdigheter
Etter fullført ph.d.-grad i rettsvitenskap kan kandidaten
· formulere problemstillinger for, planlegge og gjennomføre rettsvitenskapelig forskning og utviklingsarbeid 
· kritisk vurdere anvendelsen og hensiktsmessigheten av ulike teorier og metodiske retninger i rettsvitenskapelig forskning
· bidra til utvikling av ny kunnskap, nye teorier, metoder og/eller fortolkninger innen rettsvitenskapen
· plassere egen forskning innenfor en større faglig og forskningsmessig sammenheng
· drive forskning og faglig utviklingsarbeid på høyt internasjonalt nivå
· håndtere komplekse faglige spørsmål og utfordre etablert kunnskap og praksis innen rettsvitenskapen
Generell kompetanse
Etter fullført ph.d.-grad i rettsvitenskap kan kandidaten
· kritisk vurdere og etterprøve holdbarheten og kvaliteten av egen og andres rettsvitenskapelige forskning
· identifisere relevante etiske problemer i egen og andres forskning, og utøve egen forskning med høy faglig integritet
· styre og bidra selvstendig i komplekse, tverrfaglige arbeidsoppgaver og prosjekter
· formidle forskning gjennom anerkjente nasjonale og internasjonale kanaler
· delta i debatter innenfor rettsvitenskapen i nasjonale og internasjonale fora, og bidra med faglige innspill i den norske samfunnsdebatten
· vurdere behov for, ta initiativ til, og drive faglig basert, nyskapende virksomhet.
3. Organisering
Den formaliserte forskerutdanningen ved Det juridiske fakultet er organisert i ett ph.d.-program.
Programråd for forskerutdanningen (PFF) er delegert det overordnede og koordinerende ansvaret for fakultetets forskerutdanningsprogram. Programrådet skal:
1. trekke opp rammene for driften av ph.d.-programmet,
2. avgjøre søknader om opptak til ph.d.-programmet og formalisere veilederforholdet,
3. påse at grunnenhetene har et tilfredsstillende system for oppfølgning av doktorgradskandidatene,
4. følge opp kvalitetssikringen av phd-programmet, og
5. oppnevne bedømmelseskomiteer for doktorgrader.
Prodekanen for forskning oppnevner fagansvarlige for de enkelte delene av opplæringsprogrammet jf. punkt 5 nedenfor. De fagansvarlige skal planlegge og føre tilsyn med seminarer og andre opplæringstilbud innenfor sine respektive deler. 
4. Søknad og opptak
Fakultetets Programråd for forskerutdanningen (PFF) avgjør søknad om opptak og behandler alle spørsmål knyttet til opptak til doktorgradsprogrammet. Søknad om opptak skrives på eget skjema og sendes fakultetet v/Programrådet. Opptak skjer to ganger i året, med søknadsfrist 1. oktober og 1.mars. Godkjenning av (en) veileder skal skje senest ved opptak til doktorgradsprogrammet.
Universitetsstipendiater trenger ikke søke særskilt om opptak, men blir automatisk knyttet til studiet når de begynner i stipendiatstillingen.
For å bli opptatt til ph.d.-programmet kreves mastergrad i rettsvitenskap, herunder kriminologi og rettssosiologi, eller tilsvarende universitets- eller høyskoleutdannelse. Utdanningen på masternivå må kvalifisere for utføring av det prosjekt som kandidaten søker å skrive avhandling om.
Se utfyllende rutiner for opptak.
5. Opplæringsprogrammet
Opplæringsdelen av ph.d.-studiet omfatter til sammen ett semesters fulltids studium (30 studiepoeng). Programmet er lagt opp innen rammen av en treårs forskerutdanningsperiode. Opplæringsdelen er obligatorisk for alle kandidater knyttet til programmet. Kandidatene plikter å følge dette opplegget med mindre de etter søknad har fått samtykke til fritak av Programrådet for forskerutdanning.
Opplæringsprogrammet omfatter en fellesdel (22 sp.) og en valgdel (8 sp.). I tillegg må kandidatene gjennomføre og bestå midtveisevaluering i løpet av doktorgradsperioden, fortrinnsvis omtrent halvveis i perioden.
5.1. Fellesdelen (22 sp.)
Fellesdelen av opplæringsprogrammet består av syv emner. Emnene ved det juridiske fakultetet er bygget opp som alminnelige emner i rettsstudiet i hht. kvalifikasjonsrammeverket, med angivelse av læringsmål og kunnskapskrav, se for øvrig emnebeskrivelsene. Som alternativ til metodeemnet Rettsvitenskapelig analyse og forskningsmetode kan kandidatene velge et av to empiriske metodeemner som arrangeres ved Institutt for sosiologi og samfunnsgeografi; enten Kvalitative forskningsmetoder eller Avanserte statistiske metoder, ut fra hvilket metodekurs som best svarer til PhD-prosjektets behov. I tillegg er det krav om to nasjonale doktorgradsseminarer som arrangeres av de juridiske fakultetene ved UiO, UiB og UiT.
Fellesdelen består i samsvar med dette av følgende emner, på til sammen 22 sp.
· JUR9100 – Vitenskapsteori og forskningsetikk [4 sp]
· JUR9110 – Akademisk skriving og formidling [4 sp.]
· Metode: 
· JUR9120 – Rettsvitenskapelig analyse og forskningsmetode [4 sp], eller
· SOS9008 – Qualitative Research Methods and Analysis [5 sp], eller 
· SOS9009 – Advanced statistical methods [5sp]
· JUR9130 – Rettssosiologi [2 sp]
· JUR9131 – Rettshistorisk metode og perspektiver [2 sp]
· JUR9132 – Økonomiske perspektiver på retten [2 sp]
· JUR9133 – Internasjonal rett og internasjonalisering av retten [2 sp]
· JUR9201 – Nasjonalt doktorgradsseminar 1 [1 sp]
· JUR9202 – Nasjonalt doktorgradsseminar 2 [1 sp]

Hvert av emnene vil bli undervist årlig, normalt minst annethvert år på engelsk. Det er et krav om innlevering av fire essay etter gjeldende retningslinjer. De Nasjonale doktorgradseminarene avholdes som regel i høstsemesteret.
5.1.1. JUR9100 – Vitenskapsteori og forskningsetikk [4 sp] 
Kurset gir en generell innføring til vitenskapsteori, med særlig henblikk på de faglige tradisjonene som er relevante for ph.d.-programmet i rettsvitenskap. Kurset tar opp spørsmål som: Hva er vitenskap? Hva er betingelsene for å oppnå vitenskapelig kunnskap? Et det mulig å oppnå objektiv kunnskap? Hva er forskningens verdi og rolle i samfunnet? Ved å se på hvordan svarene på disse generelle spørsmålene spiller seg ut i ulike former for rettsvitenskapelig forskning (rettsdogmatisk forskning, rettssosiologi, kriminologi, rettshistorie, mm) vil kurset også ta for seg hva som er felles og hva som er ulikt i ulike former for rettsvitenskapelig forskning. Som en del av dette, vil kurset også drøfte rettsfilosofiske spørsmål om rettens natur og hva det innebærer å forske på retten. Videre vil kurset knytte disse vitenskapsteoretiske spørsmålene til, og gi en grundig innføring i, forskningsetiske spørsmål. Både interne forskningsetiske normer – knyttet til sannhetssøken og forskningsintegritet – og eksterne forskningsetiske normer – knyttet til ansvaret overfor forskningsdeltakere og til forskningens bredere rolle i samfunnet – blir tatt opp. Deltakerne vil oppfordres til å diskutere relevansen av disse spørsmålene for egne prosjekter. 
5.1.2. JUR9110 – Akademisk skriving og formidling [4 sp.] 
Emnet tar for seg både den akademiske skriveprosessen og sluttproduktet, i form av forskningspublikasjoner og formidling. Emnet diskuterer akademiske sjangerkrav, herunder generelle krav til en doktorgradsavhandling, forskjeller på å skrive monografi og artikkelbaserte avhandlinger, krav til kappeskriving ved artikkelbaserte avhandlinger, og hvordan sjangerkrav kan variere mellom fagtradisjoner. Emnet tar også for seg publiseringsstrategier, både med tanke på artikler og bøker. Videre vil emnet gi erfaring med ulike former for akademisk formidling, både muntlig og skriftlig. 
I tillegg gir emnet råd om selve skrivearbeidet og om hvordan den akademiske arbeidsdagen kan organiseres. Et viktig element av dette vil være erfaring med å gi og motta kommentarer fra fagfeller på utkast til artikler eller kapitler. En del av emnet vil derfor bestå av deltagelse i avhandlingsseminarer, der kandidatene gir innspill til hverandres utkast. 
5.1.3. Avansert metode-emne med tre alternativer 
Dette emnet er ment å utgjøre et mer avansert teoretisk-metodisk fordypningsemne i vitenskapelig forskningsmetode. Siden det på doktorgradsprogrammet grovt sett kan skilles mellom de kandidatene som har henholdsvis rettsdogmatiske og mer samfunnsvitenskapelig innrettede prosjekter, har kandidatene anledning til å velge mellom tre alternative metodeemner, ett rettsdogmatisk og to samfunnsvitenskapelige. 
Enten: JUR9120 – Rettsvitenskapelig analyse og forskningsmetode [4 sp] 
Dette emnet vil ta for seg rettsvitenskapelig metode med fokus på såkalt rettsdogmatikk, analyser av gjeldende rett (men inkludert også mer rettshistorisk eller komparativt orienterte prosjekter). Et hovedpoeng vil være å fokusere på hva som skiller rettsvitenskapelig metode fra vanlig juridisk metode, og problematisere hvilke vitenskapelige krav som kan og bør stilles til juridiske, rettsvitenskapelige arbeider. 
Samtidig problematiseres hvordan ulike tverr- og rettsvitenskapelige perspektiver kan innpasses metodisk i mer klassiske rettsvitenskapelig-dogmatiske analyser. Et viktig formål med emnet er å oppfordre kandidatene til en bredere metodisk-vitenskapelig refleksjon rundt sine egne prosjekter, med utgangspunkt i den grunnleggende juridiske metoden som de har med seg fra sine juridiske grunnutdannelser. 
Emnet gir også en innføring i empiriske metoder, og hvordan slike kan inngå i rettsvitenskapelige arbeider. Videre gir emnet også en innføring i komparativ rettsmetode.
Eller: SOS9008 – Qualitative Research Methods and Analysis [5 sp] 
Dette er et emne om kvalitative samfunnsvitenskapelige metoder som kan velges istedenfor JUR9120, fortrinnsvis av de kandidatene som har mer samfunnsvitenskapelig orienterte prosjekter basert på kvalitative data og analyser. Emnet tar for seg forskningsprosessen for ulike kvalitative metoder – fra innsamling av kvalitative data til analyse og presentasjon av funn. Emnet har som mål å formidle en dypere forståelse av kvalitativ forskning innen rammen av et ph.d.-prosjekt. For å oppnå dette blir deltakerne bedt om å presentere prosjektene sine og sine metodologiske refleksjoner, og mottar tilbakemeldinger fra lærere og andre medlemmer av kursgruppen. Innholdet i emnet varierer derfor også med deltakernes prosjekter og preferanser, og kan ha moduler som inngående tar for seg for eksempel diskursanalyse, etnografi, narrativ analyse, historisk sosiologi, dybdeintervjuer mm. Emnet undervises som hovedregel på engelsk.
Eller: SOS9009 – Advanced Statistical Methods Course [5 sp]
Dette er et emne om avanserte statistiske metoder og analyser som kan velges istedenfor JUR9120 eller SOS9008, fortrinnsvis av de kandidatene som har mer samfunnsvitenskapelig orienterte prosjekter og som bygger på kvantitative data og analyser. Emnet dekker utvalgte temaer innen statistiske metoder og analyse, utover det som undervises i statistiske metoder på masternivå. Kvantitativ og statistisk samfunnsvitenskap utvikler seg i høyt tempo, og emnet gir både teoretisk og praktisk kunnskap som gjør kandidatene i stand til å utføre statistiske analyser i forskningsfronten. Emnet består av flere todagers moduler, hvis innhold varierer noe fra semester til semester etter deltakernes prosjekter og behov. I undervisningen benyttes Stata og R som hovedverktøy. Emnet undervises som hovedregel på engelsk.

5.1.4. JUR9130 – Rettssosiologi [2 sp] 
Formålet med dette emnet er å gi en introduksjon til rettssosiologien som et distinkt perspektiv i rettsvitenskapen. Generelt bidrar rettsosiologien med et analytisk-teoretisk rammeverk for å analysere og kritisk reflektere over rettens samfunnsmessige rolle og relevans. Emnet introduserer deltagerne til kjernebegreper og debatter i samtidens rettssosiologi som omhandler spørsmål knyttet til rettens virkninger, hvordan samfunnsutviklingen påvirker retten, og måtene retten og samfunnen samspiller på. Dette inkluderer teorier om rettsoppfatning, rettspluralisme, juridisk mobilisering og rettsliggjøring. Målet er å gi kandidatene anledning til og trening i å reflektere kritisk over rettens rolle i samfunnet, samt å forstå mulighetene og begrensningene ved å bruke lover og rettslige virkemidler som et verktøy for sosial endring. Deltakerne vil også få økt forståelse for hvordan tverrfaglig e perspektiver og samarbeid kan styrke egen forskning. Samlet skal emnet tilby eksterne perspektiver på retten og dens institusjoner som er essensielle for å forstå rettens rolle i samfunnet. 
5.1.5. JUR9131 – Rettshistorisk metode og perspektiver [2 sp] 
Emnet gir et inntak til rettshistoriske perspektiver i og på rettsvitenskapen. Rettshistorien gir et analytisk rammeverk for å forstå retten som et historisk fenomen, og for å reflektere over hvordan juridiske institusjoner, begreper og praksiser har utviklet seg over tid. Et utgangspunkt er at teoretisk og metodologisk kunnskap ofte bør sees i en tidsdimensjon. Både juridiske begreper og teorier og faktiske relevante samfunnsforhold er utviklet og utvikler seg over tid. Emnet gir eksempler på hvordan rettshistoriske perspektiver kan gi økt forståelse av samtidige rettslige fenomener, og på hvordan den historiske dimensjonen kan håndteres i ph.d.-arbeider som ikke i seg selv har som mål å være rettshistoriske. 
Deltakerne vil introduseres for sentrale historiske tilnærminger og debatter som belyser rettens dynamikk, inkludert hvordan sosiale, politiske og kulturelle endringer former rettslige normer, og hvordan tidligere rettsforståelser påvirker dagens rettslige rammer. 
Et rettshistorisk perspektiv vil ofte spille sammen med rettsosiologiske og komparative perspektiver. Kurset tilsikter å gi innsikt i hvordan historiske perspektiver kan avdekke både kontinuitet og brudd i rettsutviklingen, og hvordan dette kan styrke kritisk refleksjon om rettens funksjon og autoritet. Det gir også en introduksjon til rettshistorisk metode og arbeid med rettshistoriske kilder. Målet er å utruste deltakerne med redskaper til å analysere rettens utvikling i lys av endrede samfunnsvilkår, samt å forstå mulighetene og begrensningene som ligger i historiske tolkninger av rettslige kilder. Deltakerne vil også lære hvordan tverrfaglig og flerfaglig samarbeid med rettshistorikere kan berike egne forskningsprosjekter. Samlet skal emnet bidra til å gi et dybdeperspektiv på retten og dens institusjoner, som er viktig for å forstå hvordan rettens nåtid formes av dens fortid. 
5.1.6. JUR9132 – Økonomiske perspektiver på retten [2 sp] 
Emnet gir en introduksjon til rettsøkonomi i snever forstand (“law and economics”). Samtidig vil det også ta for seg et bredere spekter av økonomisk-teoretiske perspektiver på retten og rettslige institusjoner, som for eksempel “institutional economics” og “new institutional economics”, “public choice-teori", samt mer kritiske perspektiver som marxistisk teori, kritisk juss (critical legal theory), og Law and Political Economy.  
Tradisjonell rettsøkonomi analyserer rettsregler ved hjelp av økonomisk teori, særlig med fokus på effektiv ressursbruk. Hovedideen er å vurdere hvordan lover påvirker insentiver og adferd, og om reglene fører til samfunnsøkonomisk effektive løsninger. En slik rettsøkonomisk tilnærminger kan blant annet anvendes i juridisk forskning innen:
· kontraktsteori, for analyse av effektive kontraktsmekanismer og håndtering av opportunisme
· finansmarkedsregulering, for vurdering av reguleringers virkninger på risiko, informasjonsasymmetri og markedseffektivitet
· plan- og arealregulering, for avveiing mellom private og samfunnsøkonomiske hensyn ved ressursbruk og utbygging
· velferdsrett, for analyse av insentivvirkninger og effektiv utforming av trygde- og fordelingsordninger

Mer kritiske tilnærminger brukes til å supplere og utfordre den effektivitetsorienterte analysen i tradisjonell rettsøkonomi ved å rette oppmerksomheten mot maktforhold, fordelingsvirkninger og institusjonelle forutsetninger. 
Formålet med emnet er todelt. For det første skal det synliggjøre hvordan økonomisk teori og rettsøkonomisk analyse kan bidra til økt rettsvitenskapelig innsikt. For det andre tar emnet sikte på å forankre den tradisjonelle rettsøkonomien i et bredere økonomisk-teoretisk landskap, og dermed legge til rette for en mer nyansert og kritisk anvendelse av økonomiske perspektiver i juridisk forskning.
5.1.7. JUR9133 – Internasjonal rett og internasjonalisering av retten [2 sp] 
Internasjonale aspekter gjør seg gjeldende i de fleste av dagens ph.d.-prosjekter, og mange av de metodiske utfordringene som reises inngår nå naturlig i generelle metodiske tilnærminger som ligger til andre deler av ph.d.-programmet, særlig de to alternative emnene for avansert metode. Mer spesifikt inngår komparativ rettsmetode i JUR9120. 
Dette emnet tilsikter å gi en innføring i utviklingen av internasjonal rett og internasjonalisering av retten mer generelt. Deltakerne skal få redskaper for forskningsmessig analyse av det store utvalget av systemer, institusjoner, domstoler og tribunaler som er etablert. Modulen har en flerfaglig tilnærming til internasjonal rett og internasjonalisering og skal også gi en inngang til å arbeide med kriminologisk, rettssosiologisk og juridisk analyse av samfunnsforhold med internasjonale aspekter. 


5.1.8. JUR9201 og JUR9202 – Nasjonalt doktorgradsseminar [1 sp] 
Kandidatene skal i løpet av ph.d.-perioden delta på to nasjonale doktorgradsseminarer som til sammen utgjør 2 studiepoeng.
5.2. Valgdelen (8 sp.)
Valgdelen av opplæringsdelen består av deltakelse på internasjonale seminarer og nasjonale eller internasjonale ph.d.-kurs. Det er også mulig at et av metodekursene inngår i valgdelen. For de kandidatene som velger de samfunnsvitenskapelige metodeemnene på 5 studiepoeng, inngår ett studiepoeng i valgdelen. Det er PFF ved forskningsdekanen som godkjenner seminarer.
Valgdelen består av:
· JUR9310 – Nasjonale eller internasjonale ph.d.-kurs og seminarer [8 sp]
Kandidatene står ganske fritt til å benytte seg av ulike internasjonale seminarer for å fylle sin valgdel. Både vanlige akademiske seminarer/konferanser og mer spesialiserte doktorgradsseminarer kan inngå. To dager med vanlig akademisk seminar/konferanse vil normalt utgjøre omtrent ett studiepoeng. Hvor det er tale om mer spesialtilpassede ph.d.-seminarer med klarere pedagogisk innretning og fremlegg av paper, og/eller forutsetninger om egenstudier/lesing av spesifisert litteratur eller innsending av egne tekster i forkant, bør 2-3 seminardager kunne tilsvare 4 sp. 
6. Veiledning
Under arbeidet med avhandlingen har kandidaten rett til veiledning, jf. forskriftene hhv §8 (opptak før 21.juni 2007) og §7 (opptak etter 21.juni 2007). Veileder(e) oppnevnes av forskningsdekanen, normalt etter innstilling fra instituttet. Veiledningens omfang og utstrekning i tid skal ta utgangspunkt i følgende retningslinjer:
1. Samlet veiledningstid over en 4- års periode skal ikke overstige 248 timer uavhengig av antall veiledere.
2. Veiledningstiden skal fordeles over doktorgradsperioden og skal normalt ikke utgjøre mer enn 31 timer pr. semester.
3. Veiledningstiden kan fordeles på flere veiledere. Som veiledningstid regnes alt arbeid som veileder har i tilknytning til avhandlingsarbeidet.
I løpet av studietiden skal instituttleder eller den han bemyndiger ha en årlig samtale med kandidaten om veilednings- og arbeidsforhold, fremdriften i arbeidet og annet som er av betydning for kandidatens trivsel og faglige utvikling. Instituttleder skal holde løpende kontakt med veileder. Kandidaten skal rapportere årlig om fremdriften. Kandidaten kan når som helst i løpet av studietiden be om samtale med Programrådet for forskerutdanning ved forskningsdekanen.
Se retningslinjer for fremdriftsrapportering.
7. Avhandling
Den sentrale del i doktorgradsprogrammet er det selvstendige arbeidet med en vitenskapelig avhandling. Avhandlingen skal være skrevet på norsk, svensk, dansk, engelsk, tysk eller fransk (jf. Forskriftens § 7, 4. ledd). Kandidater kan velge om de vil skrive monografi eller artikkelbasert. 
Se retningslinjer om avhandlingens omfang og nivå/kvalitet.(pdf)
Se retningslinjer for artikkelbasert avhandling.
8. Innlevering
Kandidaten skal levere 4 eksemplarer av avhandlingen sammen med et oversendelsesbrev og kopi av brev om godkjent opplæring. Når det foreligger en positiv bedømmelse, skal det leveres 50 eksemplarer av doktoravhandlingen.
9. Prøveforelesning
Prøveforelesningen avholdes som hovedregel ved Universitetet i Oslo, og skjer på avhandlingsspråket med mindre bedømmelseskomiteen godkjenner et annet språk (jf. Forskriftens § 18).
10. Forsvar av avhandlingen
Etter positiv bedømmelse må kandidaten forsvare sin avhandling gjennom en offentlig disputas. To av medlemmene av bedømmelseskomiteen (normalt de to som ikke har vært leder av komiteen) opptrer som henholdsvis første og andre opponent under disputasen.

